《韩廉使奉御赞》
宋代·释德洪

幅巾椹衣，杳然深靖。坐藓石床，横玉麈柄。松声度曲，笑作风听。

横故有琴，弦索不整。人徒见其神和气平，颓然委顺。

至于垂绅正笏，守法奉命。则活人之色严毅劲正，特不受富贵所吞，而有山林之韵。

究其心胸，山包海容。表里不隔，八窗玲珑。盖游戏人间之出世，扶持洞上之宗风者也。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。